Komisjoni direktiiv 2001/28/EÜ,

20. aprill 2001,

toimeaine KBR 2738 (fenheksamiid) lisamise kohta taimekaitsevahendite turuleviimist käsitleva nõukogu direktiivi 91/414/EMÜ I lisasse

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, [1] viimati muudetud komisjoni direktiiviga 2001/21/EÜ, [2] eriti selle artikli 6 lõiget 1,

ning arvestades järgmist:

(1) Vastavalt direktiivi 91/414/EMÜ (edaspidi direktiiv) artikli 6 lõikele 2 laekus 8. mail 1997 Ühendkuningriigile taotlus Bayer plc-lt (taotleja) toimeaine KBR 2738 (fenheksamiid) lisamiseks direktiivi I lisasse.

(2) Vastavalt direktiivi artikli 6 lõikele 3 kinnitas komisjon oma otsuses 98/398/EÜ, [3] et KBR 2738 (fenheksamiidi) kohta esitatud dokumendid võib lugeda põhimõtteliselt vastavaks direktiivi II lisa andmete ja info nõuetele ning seda toimeainet sisaldavate taimekaitsevahendite osas direktiivi III lisa nõuetele.

(3) Vastavalt direktiivi artikli 5 lõikele 1 võib toimeaine kanda I lisasse kõige rohkem kümneks aastaks, kui võib eeldada, et selle kasutamine, jäägid ja seda toimeainet sisaldavad taimekaitsevahendid ei kahjusta inimeste või loomade tervist või põhjavett ega avalda ebasoodsat mõju keskkonnale.

(4) KBR 2738 (fenheksamiidi) mõju inimese tervisele ja keskkonnale on taotleja poolt välja pakutud kasutusalade osas direktiivi artikli 6 lõigetele 2 ja 4 vastavalt hinnatud. Ühendkuningriik kui määratud referentliikmesriik esitas komisjonile antud ainet käsitleva hinnanguaruande eelnõu 15. oktoobril 1998.

(5) Liikmesriigid ja komisjon on kõnealuse aruande alalises taimetervise komitees läbi vaadanud. Nimetatud läbivaatamine vormistati 19. oktoobril 2000. aastal komisjoni aruandena KBR 2738 (fenheksamiidi) kohta. Juhul kui ilmneb, et sellesse aruandesse on tarvis viia sisse muudatusi, et võtta arvesse teaduse ja tehnika arengut, tuleb direktiivi kohaselt muuta ka KBR 2738 (fenheksamiidi) direktiivi I lisasse kandmise tingimusi.

(6) 31. märtsil 2000 esitati läbivaatamisega seotud dokumendid ja info taimede teaduskomiteele arvamuse saamiseks. Nimetatud komitee andis oma arvamuse 20. juulil 2000, vormistades selle oma koosoleku protokollis (SCP/REPT/021 lõplik), [4] milles on öeldud, et komitee ei soovi antud toimeaine osas mingeid küsimusi tõstatada. Samuti märkis komitee, et kooskõlas direktiivi VI lisaga [5] (ühtsed põhimõtted) tuleks siseriiklike lubade väljastamisel nõuda teatud riskide maandamist.

(7) Mitmesuguste läbiviidud uuringute põhjal on selgunud, et üldiselt võib lugeda kõnealust toimeainet sisaldavad taimekaitsevahendid direktiivi artikli 5 lõike 1 punktides a ja b ning lõikes 3 sätestatud nõuetele vastavaks, eelkõige nende kasutusalade puhul, mida on uuritud ja mida on komisjoni aruandes üksikasjalikult kirjeldatud. Seetõttu on asjakohane kanda antud toimeaine I lisasse, et tagada, et KBR 2738 (fenheksamiidi) sisaldavate taimekaitsevahendite kasutuslube oleks võimalik väljastada kõigis liikmesriikides vastavalt direktiivi nõuetele.

(8) Pärast lisasse kandmist on vajalik kehtestada mõistlik tähtaeg, et liikmesriikidel oleks võimalik KBR 2738 (fenheksamiidi) sisaldavaid taimekaitsevahendeid käsitleva direktiivi nõuded täita, ning eriti vaadata selle tähtaja jooksul läbi juba väljastatud load ning väljastada hiljemalt selle tähtaja lõpuks uued, direktiivi nõuetele vastavad load. KBR 2738 (fenheksamiidi) ja muid I lisasse kantud toimeaineid sisaldavate taimekaitsevahendite puhul võib olla ka vajalik, et see tähtaeg oleks pikem.

(9) On asjakohane sätestada, et liikmesriigid hoiavad läbivaatuse lõpliku aruande (v.a konfidentsiaalse info direktiivi artikli 14 tähenduses) tutvumiseks kättesaadavana või teevad selle kättesaadavaks igale huvitatud osapoolele.

(10) Läbivaatuse aruannet on vaja selleks, et liikmesriigid rakendaksid nõuetekohaselt mitmed direktiivi VI lisas sätestatud ühtsed põhimõtted, kuna kõnealused põhimõtted viitavad nende andmete hindamisele, mis esitati eesmärgiga lisada toimeaine direktiivi I lisasse.

(11) Käesoleva direktiiviga ettenähtud meetmed on kooskõlas alalise taimetervise komitee 19. oktoobril 2000 avalikustatud arvamusega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 91/414/EMÜ I lisas olevasse tabelisse viiakse sisse muudatus, lisades sinna käesoleva direktiivi lisas toodud kande KBR 2738 (fenheksamiidi) kohta.

Artikkel 2

1. Liikmesriigid jõustavad käesoleva direktiivi täitmiseks vajalikud õigusnormid hiljemalt 1. augustil 2001. Liikmesriigid teatavad sellest viivitamata komisjonile.

Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

2. Kuid silmas pidades direktiivi 91/414/EMÜ VI lisas ettenähtud ühtsetest põhimõtetest lähtuvat hindamist ja otsuse tegemist, pikendatakse esimeses lõigus ettenähtud tähtaega nimetatud direktiivi III lisas ettenähtud andmete esitamise tingimustele vastava toimiku alusel juba väljastatud ajutiste KBR 2738 (fenheksamiidi) sisaldavate taimekaitsevahendite kasutuslubade osas kuni 1. augustini 2002.

3. Taimekaitsevahendite puhul, mis sisaldavad KBR 2738 (fenheksamiidi) koos mõne teise direktiivi 91/414/EMÜ I lisasse kantud toimeainega, pikendatakse esimeses lõigus ettenähtud tähtaega sel määral, kui palju pikem rakendamistähtaeg on sätestatud direktiivis, millega on muudetud direktiivi 91/414/EMÜ I lisa, et lisada see teine aine I lisasse.

4. Liikmesriigid hoiavad läbi vaadatud hinnanguaruande KBR 2738 (fenheksamiidi) kohta (v.a konfidentsiaalne info direktiivi artikli 14 tähenduses) konsulteerimiseks kättesaadavana igale huvitatud osapoolele või teevad selle neile kättesaadavaks nendepoolse eritaotluse korral.

Artikkel 3

Käesolev direktiiv jõustub 1. juunil 2001.

Artikkel 4

Käesolev direktiiv on adresseeritud liikmesriikidele.

Brüssel, 20. aprill 2001

Komisjoni nimel

komisjoni liige

David Byrne

[1] EÜT L 230, 19.8.1991, lk 1.

[2] EÜT L 69, 10.3.2001, lk 17.

[3] EÜT L 176, 20.6.1998, lk 34.

[4] Taimede teaduskomitee 21. koosoleku protokoll, Brüssel, 20. juuli 2000.

[5] EÜT L 265, 27.9.1997, lk 87.

--------------------------------------------------

LISA

DIREKTIIVI 91/414/EMÜ I LISASSE LISATAV KANNE

"Nr | Üldnimetus, identifitseerimisnumbrid | IUPACi nimetus | Kontsentratsioon | Jõustumiskuupäev | Kuupäev, mil kanne kaotab kehtivuse | Erisätted |

13 | (fenheksamiid) CAS nr 126833-17-8 CIPAC nr 603 | N-(2,3-dikloro-4-hüdroksüfenüül)-1-metüültsükloheksaankarboksamiid | ≥ 950 g/kg | 1. juuni 2001 | 31. mai 2011 | Loa võib väljastada kasutamiseks ainult fungitsiidina. Otsuse vastuvõtmisel vastavalt ühtsetele põhimõtetele tuleb liikmesriikidel pöörata erilist tähelepanu potentsiaalsele mõjule veeorganismidele ning tagada, kui see on asjakohane, et loa väljastamise tingimuseks seataks ohu vähendamismeetmete kasutuselevõtt. Alalise taimetervise komitee koosoleku, millel aruanne lõplikult kinnitati, kuupäev: 19. oktoober 2000. |

--------------------------------------------------